CELEX: 52014PC0726
Language: sl
Date: 2014-12-16
Title: Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (vloga EGF/2014/014 DE/Aleo Solar)

|
			
		
		
		52014PC0726
		
			Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (vloga EGF/2014/014 DE/Aleo Solar) /* COM/2014/0726 final - 2014/ () */
			
				
		
		
			
			   	OBRAZLOŽITVENI MEMORANDUM
OZADJE PREDLOGA
1.           Pravila o finančnih
prispevkih iz Evropskega sklada za prilagoditev globalizaciji (ESPG) so
določena v Uredbi (EU) št. 1309/2013 Evropskega parlamenta in Sveta z
dne 17. decembra 2013 o Evropskem skladu za prilagoditev
globalizaciji (2014–2020) in razveljavitvi Uredbe (ES) št. 1927/2006[1] (v nadaljnjem besedilu:
uredba o ESPG). 
2.           Nemški organi so vložili
vlogo EGF/2014/014 DE/Aleo Solar za finančni prispevek iz ESPG zaradi
odpuščanja presežnih delavcev v podjetju aleo solar AG in v dveh
hčerinskih podjetjih v Nemčiji.
3.           Po oceni vloge je Komisija v
skladu z vsemi veljavnimi določbami uredbe o ESPG ugotovila, da so pogoji
za finančni prispevek iz ESPG izpolnjeni.
POVZETEK VLOGE
 Vloga za pomoč iz ESPG || EGF/2014/014 DE/Aleo Solar 
 Država članica || Nemčija 
 Zadevni regiji (na ravni NUTS 2) || Brandenburg (DE 40) in Weser-Ems (DE 94) 
 Datum vložitve vloge || 29. 7. 2014 
 Datum potrdila o prejemu vloge || 4. 8. 2014 
 Datum zahtevka za dodatne informacije || 11. 8. 2014 
 Rok za predložitev dodatnih informacij || 23. 9. 2014 
 Rok za zaključek ocene || 16. 12. 2014 
 Merilo za pomoč || člen 4(1)(a) uredbe o ESPG 
 Glavno podjetje || aleo solar AG 
 Sektor gospodarske dejavnosti (oddelek NACE Rev. 2)[2] || oddelek 26 („Proizvodnja računalnikov, elektronskih in optičnih izdelkov“) 
 Število hčerinskih podjetij, dobaviteljev in proizvajalcev v poproizvodni fazi || 2 
 Referenčno obdobje (štirje meseci) || od 7. marca 2014 do 7. julija 2014 
 Število odpuščenih delavcev in primerov prenehanja dejavnosti v referenčnem obdobju (a) || 657 
 Število odpuščenih delavcev in primerov prenehanja dejavnosti pred referenčnim obdobjem ali po njem (b) || 0 
 Skupno število odpuščenih delavcev in primerov prenehanja dejavnosti (a + b) || 657 
 Skupno predvideno število upravičencev, ki bodo prejeli pomoč || 476 
 Število mladih, ki niso zaposleni, se ne izobražujejo ali usposabljajo (NEET), ki bodo prejeli pomoč || 0 
 Proračun za prilagojene storitve (v EUR) || 1 719 601 
 Proračun za izvajanje ESPG[3] (v EUR) || 105 000 
 Celotni proračun (v EUR) || 1 824 601 
 Prispevek ESPG (60 %) (v EUR) || 1 094 760 
OCENA VLOGE
Postopek
4.           Nemški organi so vlogo EGF/2014/014
DE/Aleo Solar vložili 29. julija 2014, tj. v dvanajstih tednih od datuma, ko so
bila izpolnjena spodaj navedena merila za pomoč. Komisija je prejem vloge potrdila
v dveh tednih od datuma vložitve vloge, tj. 4. avgusta 2014, in od
nemških organov 11. avgusta 2014 zahtevala dodatne informacije. Te
dodatne informacije so bile predložene v šestih tednih od datuma zahtevka.
Komisija mora oceno skladnosti vloge s pogoji za finančni prispevek
zaključiti v dvanajstih tednih od prejema popolne vloge in ta rok se
izteče 16. decembra 2014.
Upravičenost vloge
Zadevna podjetja in upravičenci
5.           Vloga se nanaša na 657
odpuščenih delavcev v podjetju aleo solar AG in v njegovih dveh
hčerinskih podjetjih aleo solar Dritte Produktion GmbH (Prenzlau) in aleo
solar Deutschland GmbH (Oldenburg). Podjetje aleo solar je delovalo v
gospodarskem sektorju, razvrščenem v NACE Rev. 2, oddelek 26
(„Proizvodnja računalnikov, elektronskih in optičnih izdelkov“).
Odpuščanja v zadevnih podjetjih se nanašajo na regiji na ravni NUTS 2[4] Brandenburg (DE 40) in
Weser-Ems (DE 94).
 Podjetja in število odpuščenih delavcev v referenčnem obdobju 
 aleo solar AG || 390 
 aleo solar Dritte Produktion GmbH || 163 
 aleo solar Deutschland GmbH || 104 
 Skupno število podjetij: 3 || Skupno število odpuščenih delavcev: || 657 
 Skupno število samozaposlenih oseb, ki so prenehale opravljati dejavnost: || 0 
 Skupno število upravičenih delavcev in samozaposlenih oseb: || 657 
Merila za pomoč
6.           Nemški organi so vlogo
vložili v okviru merila za pomoč iz člena 4(1)(a) uredbe o ESPG,
ki zahteva najmanj 500 delavcev, ki so postali presežni, ali
samozaposlenih oseb, ki so prenehale opravljati dejavnost, v štirimesečnem
referenčnem obdobju v podjetju v državi članici, vključno z
delavci, ki so postali presežni, in/ali samozaposlenimi osebami, ki so
prenehale opravljati dejavnost, pri njegovih dobaviteljih in proizvajalcih v
poproizvodni fazi.
7.           Štirimesečno
referenčno obdobje traja od 7. marca 2014 do 7. julija 2014.
8.           Vloga se nanaša na 390
odpuščenih delavcev[5]
v podjetju aleo solar AG v štirimesečnem referenčnem obdobju in 267
odpuščenih delavcev v njegovih dveh hčerinskih podjetjih v istem
referenčnem obdobju.
Izračun števila odpuščenih
delavcev in prenehanj opravljanja dejavnosti
9.           Število odpuščenih
delavcev je bilo izračunano tako: 
–              
število vseh 657 odpuščenih delavcev je bilo
izračunano od datuma, ko je delodajalec posameznega delavca obvestil o
odpustu ali prekinitvi pogodbe o zaposlitvi. 
Upravičeni prejemniki
10.         Vloga ne zajema delavcev, ki
so bili odpuščeni pred referenčnim obdobjem ali po njem.
11.         Skupno število
upravičenih prejemnikov je torej 657. 
Povezava med odpuščanjem delavcev
in velikimi strukturnimi spremembami v svetovnih trgovinskih tokovih zaradi
globalizacije
12.         Da bi Nemčija dokazala
povezavo med odpuščanjem delavcev in velikimi strukturnimi spremembami v
svetovnih trgovinskih tokovih zaradi globalizacije, trdi, da je bilo nemško
podjetje aleo solar del skupine Robert Bosch, ki je imela proizvodne obrate
tudi v Španiji, Italiji, ZDA, Avstraliji in Angliji, od katerih so bili v
zadnjih nekaj letih številni prodani.
13.         Podjetje je samo eno od mnogih
evropskih podjetij s področja sončne energije, ki so v zadnjih nekaj
letih (od leta 2010) postala plačilno nesposobna, zapustila sektor
sončne energije, v celoti ali delno ustavila proizvodnjo ali bila prodana
kitajskim vlagateljem. Indeks trajnostne rasti na področju fotonapetostne
energije za leto 2011[6]
ugotavlja, da „so se skupni prihodki vseh 33 podjetij s področja
fotonapetostne energije, ki so bila zajeta v študiji[7], na trgu, kjer je
število instalacij naraslo za 129 %, povečali za 79 %, z 21
milijard USD na 36 milijard USD (2005–2011). Prihodki kitajskih in tajvanskih
podjetij so lahko rasli hitreje kot prihodki nemških in ameriških podjetij.
Tržni delež nemških podjetij se je še naprej krčil. Ameriška podjetja so
po štirih dobičkonosnih letih prvič izgubila tržni delež.“ Tako se je
med letoma 2005 in 2011 tržni delež Kitajske povečal z 11 % na 45 %,
tržni delež Nemčije pa se je zmanjšal s 64 % na 21 %. Edina
druga država članica EU, katere proizvodnja je dovolj pomembna, da je na
seznamu, je Španija z 1 % tržnega deleža.
14.         Proizvodnja sončnih
modulov na Kitajskem je preobsežna, saj je ne morejo absorbirati niti
tamkajšnji potrošniki niti svetovni trg, kar je skupaj z zmanjševanjem
svetovnega povpraševanja privedlo do padca cen. Zaradi lokalno razpoložljive
finančne podpore za proizvajalce na Kitajskem in prednosti, ki jo je
sektor dobil s sedanjim kitajskim 5-letnim načrtom (2011–2015), lahko ta
podjetja preživijo in rastejo s poceni prodajo svoje proizvodnje na tujih
trgih. Več kot 90 % kitajske proizvodnje se izvozi, od tega 80 %
v EU. Leta 2011 so cene padle za 40 % v primerjavi z letom 2010, na raven,
ki je bila nižja od proizvodnih stroškov podjetja aleo solar. Leta 2013 je EU
odobrila dodatne dajatve za sončne module s poreklom iz Kitajske in
minimalno ceno, ki pa je še vedno nižja od stroškov proizvodnje nemških
proizvajalcev.
15.         Podjetje aleo solar je v letu 2010
ustvarilo prihodek v višini 550 milijonov EUR in dobiček v višini 43
milijonov EUR; ta je od leta 2011 začel hitro upadati in leta 2013 je
podjetje zabeležilo izgubo v višini 92 milijonov EUR. Zaposlovanje v podjetju
se je medtem zmanjšalo z 995 delavcev leta 2011 na 740 delavcev leta 2013.
Kljub številnim prizadevanjem za prestrukturiranje in izboljšanje
učinkovitosti podjetje ni uspelo obnoviti donosnosti, obeti za prihodnost
pa niso bili nič boljši. Podjetje aleo solar je šlo v likvidacijo in
zaprlo ali prodalo svoje objekte, medtem ko so nekatera druga nemška podjetja s
področja sončne energije, ki so se prav tako spoprijemala z izgubami,
proizvodnjo preselila na Daljni vzhod, npr. v Malezijo. 
16.         Do danes je bila proizvodnja
sončnih modulov predmet dveh vlog ESPG (vključno s to vlogo), obe pa
sta bili povezani z globalizacijo na področju trgovine.
Dogodki, ki so povzročili
odpuščanja in prenehanje opravljanja dejavnosti
17.         Dogodek, ki je povzročil
odpuščanja, je zaprtje dveh obratov podjetja aleo solar v Nemčiji –
proizvodnega obrata v Prenzlauu (553 odpuščenih presežnih delavcev) in
upravnega središča v Oldenburgu (104 odpuščeni presežni delavci).
Proizvodnji obrat v Prenzlauu je medtem likvidacijski upravitelj prodal
azijskemu konzorciju, ki je sprejel 164 odpuščenih delavcev iz podjetja
aleo solar. Čeprav so ti delavci trenutno spet zaposleni, so kljub temu
upravičeni do sodelovanja v ukrepih ESPG (pod pogojem, da so ti združljivi
z njihovim delovnim časom), saj njihova nova zaposlitev ni gotova.
Pričakovani vpliv odpuščanja
delavcev na lokalno, regionalno ali državno gospodarstvo in zaposlenost
18.         Odpuščanja zelo negativno
vplivajo na regionalno gospodarstvo v Prenzlauu/Brandenburgu. To območje
ima razmeroma nizko gostoto prebivalstva (41/km v primerjavi z nacionalnim
povprečjem 84/km). Na območju so večinoma mala in srednje velika
podjetja, le 10 podjetij (0,3 %) pa zaposluje več kot 249 delavcev.
Podjetje aleo solar je bilo eno izmed teh glavnih delodajalcev, zato
odpuščeni delavci pri iskanju nove enakovredne zaposlitve nimajo nobenih
takojšnjih možnosti.
19.         Glavni sektorji v tej regiji
so kmetijstvo (vključno z ekološko pridelavo), turizem ter proizvodnja
mineralnega olja in obnovljive energije. Dohodek na prebivalca je precej pod
nacionalnim povprečjem. Območji Uckermarka in Prenzlaua imata
najvišjo stopnjo brezposelnosti v Nemčiji – 15,5 oziroma 16,4 % (maja
2014). Ker delavci, ki so se pridružili prehodnemu podjetju in začeli z
ukrepi, k podpori katerih je bil pozvan ESPG, niso všteti v stopnjo
brezposelnosti, bi bila ta ob njihovi vključitvi višja za 0,9 %.
Nevarnost dolgoročne brezposelnosti za odpuščene delavce je velika.
Ukrepi bodo delavce spodbudili, naj delo iščejo zunaj meja neposrednega
območja in sprejmejo ponudbe za zaposlitev, kjer jih je mogoče najti.
20.         Stanje na področju
zaposlovanja je precej obetavnejše na območju Oldenburga, kjer se je
nahajala uprava podjetja aleo solar, 104 tamkajšnji odpuščeni delavci pa
niso vključeni v ukrepe, ki se sofinancirajo iz ESPG. 
Upravičenci, ki bodo prejeli
pomoč, in predlagani ukrepi
Upravičenci, ki bodo prejeli
pomoč
21.         Po oceni naj bi v ukrepih
sodelovalo 476 delavcev, ki bodo prejeli pomoč. Razčlenitev teh
delavcev po spolu, državljanstvu in starostni skupini:
 Kategorija || Število upravičencev, ki bodo prejeli pomoč 
 Spol: || moški: || 262 || (55,0 %) 
   || ženske: || 214 || (45,0 %) 
 Državljanstvo: || državljani EU: || 474 || (99,6 %) 
   || državljani nečlanic EU: || 2 || (0,4 %) 
 Starostna skupina: || stari od 15 do 24 let: || 3 || (0,6 %) 
   || stari od 25 do 29 let: || 42 || (8,8 %) 
   || stari od 30 do 54 let: || 332 || (69,7 %) 
   || stari od 55 do 64 let: || 98 || (20,6 %) 
   || starejši od 64 let: || 1 || (0,2 %) 
Upravičenost predlaganih ukrepov
22.         Socialni partnerji, ki
sodelujejo v podjetjih aleo solar AG in aleo solar Dritte Produktion GmbH, so
se v začetku leta 2014 dogovorili o socialnem načrtu, ki
vključuje storitve prehodnega podjetja. Organizacija, ki so jo deležniki
izbrali za zagotavljanje storitev prehodnega podjetja, je Bob Transfer GmbH in
bo dejavna v Prenzlauu. Delavci bodo storitve prehodnega podjetja prejemali od 11.
aprila 2014. Za razliko od prejšnjih nemških vlog tu ne bo možno začeti
izvajati ukrepov s pomočjo sofinanciranja ESS, ko se še čaka na
odločitev o vlogi za pomoč iz ESPG.
23.         Vsi naslednji ukrepi tvorijo
sveženj prilagojenih storitev, ki jih usklajuje prehodno podjetje in so
namenjene ponovni vključitvi odpuščenih delavcev na trg dela:
–        Ukrepi poklicnega usposabljanja
(Qualifizierungen): Ti ukrepi so upravičenim delavcem na voljo po pogovorih
za oblikovanje profilov in poklicno usmerjanje, njihov namen pa je delavcem
pomagati, da izkoristijo priložnosti na trgu dela. Tečaji usposabljanja
bodo osredotočeni na obetavne sektorje, kot so gradbeništvo, zdravstvo in
zdravstvena nega, maloprodaja, priprava in dostava hrane, transport in
logistika. Tečaji se lahko izvajajo posamezno ali v skupinah, njihov obseg
pa sega od osnovnih kompetenc (kot so jeziki, IT, vozniško dovoljenje) do
izpopolnjevalnih tečajev in tečajev, ki delavce pripravljajo na nove
sektorje, vključno z ustanavljanjem podjetij. Posebni programi bodo
pripravljeni za 18 odpuščenih delavcev z različnimi oblikami
invalidnosti.
–        Poklicno svetovanje in usmerjanje
(Berufsorientierung) Ta ukrep bo vključeval različne inovativne
instrumente, kot so evidentiranje spretnosti, video in spletna prijava na
razpisano delovno mesto ter domača pisarna. Instrument evidentiranja
spretnosti je bil oblikovan v okviru pobude Komisije „Nova znanja in spretnosti
za nova delovna mesta“ in naj bi pomagal delavcem, da se izognejo
neusklajenosti znanj in spretnosti v svojih prijavah s potencialnim delovnim
mestom. Video prijave na razpisano delovno mesto bodo prosilcem pomagale, da se
profesionalno predstavijo in so opaženi. Domače pisarne bi jim lahko dale
zaposlitvene priložnosti, saj bi se stroški zaposlovanja za morebitne
delodajalce zmanjšali.
–        Manjše delovne skupine/delavnice: Gre za
skupinske forume, na katerih si udeleženci lahko izmenjajo zamisli in
razmišljanja, pomaga pa jim povezovalec. Manjše delovne skupine so lahko
sestavljene na različne načine, npr. glede na starostno skupino,
potrebe, sestavo družine ali predhodne delovne izkušnje. Upoštevalo se bo tudi
dejstvo, da je približno 200 udeležencev starejših od 50 let in se soočajo
z dodatnimi ovirami pri iskanju zaposlitve. Zaprtje je prizadelo več parov
in staršev samohranilcev, ki lahko prosijo za psihološko podporo.
–        Podjetniško svetovanje
(Existenzgründerberatung): Ta ukrep bo vključeval strokovne svetovalne
službe za tiste, ki razmišljajo o ustanovitvi podjetja. Sodelovali bodo novi
podjetniki in ustvarjalni vzorniki, ki bodo spodbujali odpuščene delavce
in jim pomagali razvijati nove ideje.
–        Medregionalno svetovanje (Interregionale
Beratung): Ta ukrep bo skušal spodbuditi delavce, naj si najdejo zaposlitev v
drugih regijah, in lahko vključuje obiske zaposlitvenih sejmov.
–        Iskanje zaposlitve (Stellenresearch):
Poklicni iskalec zaposlitve (ang. „jobscout“) bo uporabil svoje stike in
izkušnje ter iskal še neobjavljena prosta delovna mesta, ki bi lahko ustrezala
upravičenim delavcem. Organizirajo se lahko dogodki, na katerih se upravičeni
delavci predstavijo potencialnim delodajalcem.
–        Nadaljnje mentorstvo/svetovanje
(Nachbetreuung/Beratung): Delavci bodo lahko po tem, ko bodo zasedli novo
delovno mesto, izkoristili nadaljnje mentorstvo in svetovanje in tako čim
bolj zmanjšali možnost izgube delovnega mesta.
–        Nadaljnje mentorstvo/ohranjanje
zaposlitve (Nachbetreuung/Beschaeftigungs-sicherung): Ta ukrep je še zlasti
pomemben za delavce, ki se na novo zaposlijo na določeni razdalji od
njihovega prejšnjega domovanja in ob privajanju potrebujejo mentorstvo in
nasvete.
–        Nadomestilo za usposabljanje
(Transferkurzarbeitergeld): To nadomestilo znaša 60 % delavčevega
prejšnjega neto prihodka ali 67 %, če v prejemnikovem gospodinjstvu
živi en ali več otrok. Nadomestilo se plačuje za približno devet
mesecev od datuma, ko se delavec pridruži prehodnemu podjetju.
24.         Tukaj opisani predlagani
ukrepi so aktivni ukrepi na trgu dela v okviru upravičenih ukrepov iz
člena 7 uredbe o ESPG. Ti ukrepi ne nadomestijo pasivnih ukrepov
socialne zaščite. 
25.         Nemški organi so predložili
zahtevane informacije o ukrepih, ki so za zadevna podjetja obvezni v skladu z
nacionalno zakonodajo ali kolektivnimi pogodbami. Potrdili so, da finančni
prispevek iz ESPG ne bo nadomestil takšnih ukrepov.
Predvideni proračun
26.         Predvideni skupni stroški so 1 824 601 EUR,
vključno z izdatki za prilagojene storitve v višini 1 719 601 EUR
in izdatki za pripravo, upravljanje, širjenje informacij in obveščanje
javnosti ter nadzor in poročanje v višini 105 000 EUR.
27.         Skupni zaprošeni finančni
prispevek iz ESPG znaša 1 094 760 EUR (60 % skupnih
stroškov).
 Ukrepi || Predvideno število udeležencev || Predvideni stroški na udeleženca (v EUR)* || Predvideni skupni stroški (v EUR) 
 Prilagojene storitve (ukrepi v skladu s členom 7(1)(a) in (c) uredbe o ESPG) 
 Ukrepi poklicnega usposabljanja (Qualifizierungsmassnahmen) || 230 || 2 512 || 577 793 
 Poklicno svetovanje in usmerjanje (Berufsorientierung) || 180 || 370 || 66 625 
 Manjše delovne skupine/delavnice || 265 || 559 || 148 100 
 Podjetniško svetovanje (Existenzgründerberatung) || 25 || 1 225 || 30 634 
 Medregionalno svetovanje (Interregionale Beratung) || 95 || 364 || 34 549 
 Iskanje zaposlitve (Stellenresearch) || 100 || 683 || 68 255 
 Nadaljnje mentorstvo/svetovanje (Nachbetreuung/Beratung): || 165 || 900 || 148 477 
 Nadaljnje mentorstvo/ohranjanje zaposlitve (Nachbetreuung/Beschaeftigungssicherung) || 35 || 1 237 || 43 308 
 Vmesni seštevek (a): || – || 1 117 741 
 (65 %) 
 Nadomestila in spodbude (ukrepi v skladu s členom 7(1)(b) uredbe o ESPG) 
 Nadomestilo za usposabljanje (Transferkurzarbeitergeld) || 403 || 1 493 || 601 860 
 Vmesni seštevek (b): || – || 601 860 
 (35 %) 
 Ukrepi v skladu s členom 7(4) uredbe o ESPG 
 1. Priprava || – || 15 750 
 2. Upravljanje || – || 57 750 
 3. Širjenje informacij in obveščanje javnosti || – || 5 250 
 4. Nadzor in poročanje || – || 26 250 
 Vmesni seštevek (c): || – || 105 000 
 (5,75 %) 
 Skupni stroški (a + b + c): || – || 1 824 601 
 Prispevek ESPG (60 % skupnih stroškov) || – || 1 094 760 
 * Zaokrožene številke. ||   ||   
28.         Stroški ukrepov, navedenih v
preglednici zgoraj kot ukrepi v okviru člena 7(1)(b) uredbe o ESPG,
ne presegajo 35 % skupnih stroškov usklajenega svežnja prilagojenih
storitev. Nemški organi so potrdili, da so ti ukrepi odvisni od aktivnega
sodelovanja upravičencev, ki bodo prejeli pomoč, pri iskanju
zaposlitve ali usposabljanju. 
Obdobje upravičenosti izdatkov
29.         Nemški organi so prilagojene
storitve za upravičence, ki bodo prejeli pomoč, začeli izvajati 11.
aprila 2014. Izdatki za ukrepe iz vmesnih seštevkov (a) in (b) v zgornji
preglednici so torej upravičeni za finančni prispevek iz ESPG od 11.
aprila 2014 do 29. julija 2016.
30.         Nemški organi so začeli
ustvarjati upravne izdatke za izvajanje ESPG 1. marca 2014. Izdatki za
pripravo, upravljanje, širjenje informacij in obveščanje javnosti, nadzor
in poročanje, tj. vmesni seštevek (c) iz zgornje preglednice, so torej do finančnega
prispevka iz ESPG upravičeni od 1. marca 2014 do 29. januarja 2017.
Dopolnjevanje ukrepov, ki se financirajo
iz nacionalnega sklada ali sklada Unije
31.         Vira nacionalnega
vnaprejšnjega financiranja in sofinanciranja sta zvezni proračun in Bundesagentur
für Arbeit (zvezni zavod za zaposlovanje). Iz teh dveh virov je financiranih 40 %
nacionalnega prispevka, ukrepe pa lahko začneta vnaprej financirati, ko
sta zadostno prepričana, da bo prispevek iz ESPG na razpolago.
32.         Nemški organi so potrdili, da
navedeni ukrepi, ki prejmejo finančni prispevek iz ESPG, ne bodo
financirani iz drugih finančnih instrumentov Unije.
Postopki za posvetovanje z
upravičenci, ki bodo prejeli pomoč, ali njihovimi predstavniki ali
socialnimi partnerji ter lokalnimi in regionalnimi organi
33.         Nemški organi so navedli, da
je bil usklajeni sveženj prilagojenih storitev pripravljen v posvetovanju s
predstavniki upravičencev. Po tem posvetovanju je zvezno ministrstvo za
zaposlovanje in socialne zadeve skupaj z zveznim zavodom za zaposlovanje in
prehodnim podjetjem 12. junija 2014 predstavnikom upravičencev predstavilo
načrtovani sveženj prilagojenih storitev in prejelo njihovo soglasje glede
vsebine in podrobnosti.
Sistemi upravljanja in nadzora
34.         Vloga vsebuje opis sistema upravljanja
in nadzora, ki določa odgovornosti vključenih organov. Nemčija
je Komisijo obvestila, da bodo finančni prispevek upravljali isti organi v
okviru Zveznega ministrstva za delo in socialne zadeve (Bundesministerium für
Arbeit und Soziales), ki upravljajo tudi ESS. Vendar pa v okviru skupine
„Gruppe Europäische Fonds für Beschäftigung“ „Referat EF 4“ deluje kot organ
upravljanja za ESPG, „Referat EF 1“ pa kot organ upravljanja za ESS.
Organizacijska enota „Organisationseinheit Prüfbehörde“ je nadzorni organ za
ESPG in ESS. Ti organi so upravljali tudi prejšnje prispevke iz ESPG v
Nemčiji.
Zaveze zadevne države članice
35.         Nemški organi so predložili
vsa potrebna zagotovila v zvezi z naslednjim: 
–              
načeli enakosti obravnave in nediskriminacije
bosta upoštevani pri dostopu do predlaganih ukrepov in njihovem izvajanju;
–              
upoštevane so bile zahteve nacionalne zakonodaje in
zakonodaje EU o kolektivnem odpuščanju;
–              
če so podjetja, ki so odpuščala,
nadaljevala s svojimi dejavnosti, so izpolnila svoje pravne obveznosti v zvezi
z odpuščanjem in ustrezno poskrbela za svoje delavce;
–              
predlagani ukrepi ne bodo prejeli finančne
podpore iz drugih skladov ali finančnih instrumentov Unije,
preprečeno pa bo vsakršno dvojno financiranje;
–              
predlagani ukrepi bodo dopolnjevali ukrepe,
financirane iz strukturnih skladov; 
–              
finančni prispevek iz ESPG bo v skladu s
postopkovnimi in materialnopravnimi pravili Unije o državni pomoči.
PRORAČUNSKE POSLEDICE
Proračunski predlog
36.         Sredstva ESPG ne presegajo
najvišjega letnega zneska 150 milijonov EUR (cene iz leta 2011),
kot je določeno v členu 12 Uredbe Sveta (EU, Euratom) št. 1311/2013
z dne 2. decembra 2013 o večletnem finančnem okviru za
obdobje 2014–2020[8].
37.         Komisija po preučitvi
vloge v zvezi s pogoji iz člena 13(1) uredbe o ESPG in ob upoštevanju
števila upravičencev, ki bodo prejeli pomoč, predlaganih ukrepov in
predvidenih stroškov predlaga uporabo sredstev ESPG v znesku 1 094 760 EUR,
kar pomeni 60 % skupnih stroškov predlaganih ukrepov, da se zagotovi
finančni prispevek za vlogo.
38.         Predlagano odločitev o
uporabi sredstev ESPG bosta skupaj sprejela Evropski parlament in Svet v skladu
s točko 13 Medinstitucionalnega sporazuma z dne 2. decembra 2013
med Evropskim parlamentom, Svetom in Komisijo o proračunski disciplini,
sodelovanju v proračunskih zadevah in dobrem finančnem poslovodenju[9].
Povezani akti
39.         Ko Komisija predstavi ta
predlog sklepa o uporabi sredstev ESPG, hkrati Evropskemu parlamentu in Svetu
predloži predlog za prerazporeditev zneska v višini 1 094 760 EUR
v ustrezno proračunsko vrstico.
40.         Ko Komisija sprejme ta predlog
sklepa o uporabi sredstev ESPG, hkrati sprejme sklep o finančnem prispevku
z izvedbenim aktom, ki začne veljati na datum, ko Evropski parlament in
Svet sprejmeta predlagani sklep o uporabi sredstev ESPG.
Predlog
SKLEP EVROPSKEGA PARLAMENTA IN SVETA
o uporabi sredstev Evropskega sklada za
prilagoditev globalizaciji v skladu točko 13 Medinstitucionalnega
sporazuma z dne 2. decembra 2013 med Evropskim parlamentom, Svetom in
Komisijo o proračunski disciplini, sodelovanju v proračunskih zadevah
in dobrem finančnem poslovodenju
(vloga EGF/2014/014 DE/Aleo Solar)
EVROPSKI PARLAMENT IN SVET EVROPSKE
UNIJE STA –
ob upoštevanju Pogodbe o delovanju Evropske
unije,
ob upoštevanju Uredbe (EU) št. 1309/2013
Evropskega parlamenta in Sveta z dne 17. decembra 2013 o Evropskem
skladu za prilagoditev globalizaciji (2014–2020) in razveljavitvi
Uredbe (ES) št. 1927/2006[10],
zlasti člena 15(4) Uredbe,
ob upoštevanju Medinstitucionalnega sporazuma
z dne 2. decembra 2013 med Evropskim parlamentom, Svetom in Komisijo
o proračunski disciplini, sodelovanju v proračunskih zadevah in
dobrem finančnem poslovodenju[11],
zlasti točke 13 Sporazuma,
ob upoštevanju predloga Evropske komisije,
ob upoštevanju naslednjega:
(1)       Evropski sklad za prilagoditev
globalizaciji (ESPG) je bil ustanovljen za zagotavljanje podpore delavcem, ki
so postali presežni, in samozaposlenim osebam, ki so prenehale opravljati
dejavnost, zaradi velikih strukturnih sprememb v svetovnih trgovinskih tokovih,
ki so posledica globalizacije, zaradi še vedno trajajoče svetovne
finančne in gospodarske krize, obravnavane v Uredbi (ES) št. 546/2009[12], ali nove svetovne
finančne in gospodarske krize, ter za pomoč pri njihovi ponovni
vključitvi na trg dela.
(2)       Sredstva ESPG ne presegajo
najvišjega letnega zneska 150 milijonov EUR (cene iz leta 2011),
kot je določeno v členu 12 Uredbe Sveta (EU, Euratom) št. 1311/2013.
(3)       Nemčija je 29. julija 2014
vložila vlogo za uporabo sredstev ESPG v zvezi z odpuščanji[13] v podjetju aleo solar AG
in v dveh hčerinskih podjetjih v Nemčiji in jo dopolnila z dodatnimi
informacijami, kot je določeno v členu 8(3) Uredbe (EU)
št. 1309/2013. Vloga izpolnjuje zahteve za določitev finančnega
prispevka iz ESPG iz člena 13 Uredbe (EU) št. 1309/2013.
(4)       Zato bi bilo treba uporabiti
sredstva ESPG, da se zagotovi finančni prispevek v višini 1 094 760 EUR
za vlogo, ki jo je vložila Nemčija –
SPREJELA NASLEDNJI SKLEP: 
Člen 1
V okviru splošnega proračuna Evropske
unije za proračunsko leto 2015 se iz Evropskega sklada za
prilagoditev globalizaciji (ESPG) uporabi vsota 1 094 760 EUR v
odobritvah za prevzem obveznosti in odobritvah plačil.
Člen 2
Ta sklep se
objavi v Uradnem listu Evropske unije.
V Bruslju,
Za Evropski parlament                                  Za
Svet
Predsednik                                                     Predsednik
[1]               UL L 347, 20.12.2013, str. 855.
[2]               Uredba (ES) št. 1893/2006 Evropskega parlamenta in Sveta
z dne 20. decembra 2006 o uvedbi statistične klasifikacije gospodarskih
dejavnosti NACE Revizija 2 in o spremembi Uredbe Sveta (EGS) št. 3037/90 kakor
tudi nekaterih uredb ES o posebnih statističnih področjih (UL L 393, 30.12.2006,
str. 1).
[3]               V skladu s četrtim odstavkom člena 7 Uredbe
(EU) št. 1309/2013.
[4]               Uredba Komisije (EU) št. 1046/2012 z dne 8. novembra 2012
o izvajanju Uredbe (ES) št. 1059/2003 Evropskega parlamenta in Sveta o
oblikovanju skupne klasifikacije statističnih teritorialnih enot (NUTS)
glede pošiljanja časovnih vrst za novo regionalno razčlenitev (UL
L 310, 9.11.2012, str. 34).
[5]               V smislu člena 3(a) uredbe o ESPG.
[6]               http://www.pwc.com/en_US/us/technology/assets/pwc-pv-sustainable-growth-index.pdf.
[7]               33 največjih družb z vsega sveta s področja
sončne energije, ki kotirajo na borzi, glede na rast ter finančno in
operativno učinkovitost.
[8]               UL L 347, 20.12.2013, str. 884.
[9]               UL C 373, 20.12.2013, str. 1.
[10]             UL L 347, 20.12.2013, str. 855.
[11]             UL C 373, 20.12.2013, str. 1.
[12]             UL L 167, 29.6.2009, str. 26.
[13]             V smislu člena 3(a) uredbe o ESPG.